RÅDETS FORORDNING (EF) Nr. 414/96 af 4. marts 1996 om kontrolforanstaltninger for fiskeriet i Østersøen, Bælterne og Øresund

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Det Økonomiske og Sociale Udvalg (3), og

ud fra følgende betragtninger:

Rådets forordning (EØF) nr. 2847/93 af 12. oktober 1993 om indførelse af en kontrolordning for den fælles fiskeripolitik (4) gælder for enhver form for fiskeri og dertil knyttet virksomhed på medlemsstaternes område og inden for de farvande, der hører under deres højhedsområde eller jurisdiktion, herunder virksomhed, der udøves af EF-fiskerfartøjer, som fisker i tredjelandsfarvande eller på åbent hav, uden at dette dog indskrænker anvendelsen af fiskeriaftaler, der er indgået mellem Fællesskabet og tredjelande, og internationale konventioner, som Fællesskabet har tiltrådt;

i medfør af Rådets afgørelse 83/414/EØF (5) er Fællesskabet kontraherende part i konventionen om fiskeri og bevaring af de levende rigdomskilder i Østersøen og Bælterne, i det følgende benævnt »Østersøkonventionen«;

Den Internationale Østersø-Fiskerikommission, der er nedsat ved Østersøkonventionen, i det følgende benævnt »Østersøkommissionen«, fastlægger reglerne for fiskeriet i Østersøen;

Østersøkommissionen vedtog på sit tyvende møde i Gdynia den 12. til 16. september 1994 en række rekommandationer vedrørende kontrolforanstaltninger i Østersøen;

Fællesskabet skal i henhold til artikel XI, stk. 1, i Østersøkonventionen gennemføre disse rekommandationer i sine retsforskrifter, medmindre der gøres indsigelse efter proceduren i samme artikel; der er ikke grund til at gøre indsigelse;

det er derfor nødvendigt at fastsætte en række kontrolforanstaltninger på grundlag af Østersøkommissionens rekommandationer; foranstaltningerne supplerer de kontrolforanstaltninger, der er fastsat ved forordning (EØF) nr. 2847/93 -

UDSTEDT FØLGENDE FORORDNING:

Artikel 1

Anvendelsesområde

1. Denne forordning fastsætter en række kontrolforanstaltninger for fangst og landing af fiskeressourcer, der lever i Østersøen, Bælterne og Øresund afgrænset mod vest af en linje fra Hasenøre til Gnibens spids, fra Korshage til Spodsbjerg og fra Gilbjerg Hoved til Kullen. Den finder ikke anvendelse på farvande inden for basislinjerne.

2. Denne forordning finder anvendelse på:

- EF-fiskerfartøjer, der fisker i det i stk. 1 beskrevne geografiske område

- samtlige fiskerfartøjer, der fisker i farvande, som i dette område henhører under medlemsstaternes højhedsområde eller jurisdiktion.

Artikel 2

Fartøjer, der fisker efter torsk

1. Hvert år meddeler medlemsstaterne senest en måned inden fiskeriets begyndelse Kommissionen listen over de EF-fiskerfartøjer, der fører deres flag eller er registreret i deres havne, og hvis hoved- eller biaktivitet er torskefiskeri i det område, der er beskrevet i artikel 1, stk. 1, ligesom de straks underretter Kommissionen om enhver ændring, listen undergår i løbet af året.

2. Listen skal navnlig indeholde de interne numre for de i stk. 1 nævnte fartøjer, jf. artikel 1 i Kommissionens forordning (EF) nr. 109/94 af 19. januar 1994 om Fællesskabets fortegnelse over fiskerfartøjer (6).

3. Listen og enhver ændring, den undergår i løbet af året, sendes via edb og fortrinsvis med elektronisk post.

4. Kommissionen meddeler hvert år Østersøkommissionen de i stk. 1 nævnte oplysninger senest 15 dage efter modtagelsen af medlemsstaternes meddelelser.

Artikel 3

Kun EF-fiskerfartøjer, der er medtaget på den i artikel 2 nævnte liste, må deltage i torskefiskeri i det område, der er beskrevet i artikel 1, stk. 1.

Artikel 4

Landingsopgørelser

Medlemsstaternes kompetente myndigheder underretter, mindst én gang om måneden og for hvert fartøj, de berørte kontraherende parter i Østersøkonventionen om de landinger, der er foretaget af fiskerfartøjer, som fører en i Østersøkonventionen kontraherende parts flag eller er registreret hos denne part, med særskilt angivelse af fiskeriområde, forvaltningsområde og arter forvaltet af Østersøkommissionen. En kopi af underretningen tilsendes Kommissionen.

Artikel 5

Inden udgangen af hver måned og for de mængder, som Fællesskabets fiskerfartøjer har fanget i den foregående måned, samt for fangster, som de i artikel 4 nævnte fiskerfartøjer har landet i Fællesskabet, meddeler Kommissionen Østersøkommissionen de samlede data, den har modtaget i henhold til artikel 15, stk. 1, i forordning (EØF) nr. 2847/93, og de oplysninger der er nævnt i artikel 4.

Artikel 6

Omladning af torsk

1. Det er forbudt fartøjer at omlade eller modtage torsk, der er fanget i det i artikel 1, stk. 1, beskrevne område.

2. En medlemsstats kompetente myndigheder kan dog tillade omladninger i dens havne eller indre farvande.

3. Med henblik herpå anmoder føreren af et fiskerfartøj, der ønsker at foretage omladning, de kompetente myndigheder på omladningsstedet om tilladelse senest 24 timer forud.

Artikel 7

Forbud mod landinger

1. Når Østersøkommissionen har meddelt Kommissionen, at en kvote, som er tildelt en anden kontraherende part i Østersøkonventionen, er opbrugt, er det fra den dato, der er fastsat af den kontraherende part, som kvoten er tildelt, forbudt at lande eller omlade fangster, der hidrører fra den af kvoten omfattede bestand eller gruppe af bestande, og som er taget af fiskerfartøjer, der fører den pågældende kontraherende parts flag.

2. Kommissionen tilsender straks medlemsstaterne en kopi af meddelelsen.

Artikel 8

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 4. marts 1996.

På Rådets vegne

P. BARATTA

Formand

(1) EFT nr. C 313 af 24. 11. 1995, s. 24.

(2) Udtalelse afgivet den 16. februar 1996 (endnu ikke offentliggjort i Tidende).

(3) EFT nr. C 39 af 12. 2. 1996, s. 92.

(4) EFT nr. L 261 af 20. 10. 1993, s. 1.

(5) EFT nr. L 237 af 26. 8. 1983, s. 4.

(6) EFT nr. L 19 af 22. 1. 1994, s. 5.